b'\n_START_ARTICLE_\nTarga Florio 1934\n_START_SECTION_\nPoro\xc4\x8dilo\n_START_PARAGRAPH_\nGrofa Vincenza Floria, ustanovitelja dirke, letos ni bil v organizacijskem komiteju, zato ni dosegla sijaja preteklih let. Dirko so tudi skraj\xc5\xa1ali na pet krogov, na lanski dirki pa so jih vozili sedem. Poleg desetih dirka\xc4\x8dev z razli\xc4\x8dnimi tipi dirkalnikov Alfa Romeo, sta se na dirko prijavila le po en dirka\xc4\x8d z Bugattijem in Maseratijem. Dirka\xc4\x8di so kot obi\xc4\x8dajno \xc5\xa1tartali v \xc4\x8dasovnih intervalih, dirka je potekala v de\xc5\xbeju._NEWLINE_V prvem krogu je Giovanni Alloatti zletel \xc4\x8dez ograjo mostu, kasneje je podlegel po\xc5\xa1kodbam. V prvih dveh krogih je bil v vodstvu Pietro Ghersi, toda nato je zletel s proge in po\xc5\xa1kodoval krmilni sistem, kar je zahtevalo dvajsetminutno popravilo. S tem je v vodstvo pri\xc5\xa1el Ferrarijev dirka\xc4\x8d Achille Varzi, ki ga je dr\xc5\xbeal vse do cilja in zmagal pred mo\xc5\xa1tvenim kolegom Ferdinandom Barbierijem in Constantinom Magistrijem. Vseh sedem uvr\xc5\xa1\xc4\x8denih dirka\xc4\x8dev je dirkalo z dirkalnikom Alfa Romeo.'